text: Flyruter til Polen er kommet godt fra start
  22 maj 2017 kl. 18.42
  For to måneder siden begyndte flyvningerne mellem Billund/Legoland og den polske hovedstad Warszawa. Ruten har fået en flyvende start.
  Det er Wizz Air, som flyver mellem Billund og Warszawa Chopin lufthavnen to gange om ugen. Samme selskab har i to år fløjet til Gdansk fra Billund, og på den rute har interessen været så stor, at kapaciteten øges med 50 procent, skriver polen.nu.
  - Ruten til Warszawa er kommet rigtig godt i gang, og det er sjældent at en ny rute har så stor belægning så hurtigt, siger marketingchef Jesper Klausholm, Billund Lufthavn.
  Ruten til Wawszawa blev indviet af den polske ambassadør den 27. marts.
  - Vi oplever en meget stor udvikling på det polske marked.  Ikke alene gennem vores direkte ruter til Gdansk og Warszawa, men også en stor indirekte trafik, siger marketingchefen i Billund Lufthavn.
  Den øgede trafik har betydet, at Ryan Air til oktober indvier en rute fra Poznan i Polen og Billund.
  Wizz Air flyver også fra Billund til Litauen, Bosnien-Herzegavina og Rumænien.
  
  